《拟古诗十九首 其十六 凛凛岁云暮》
明代·孙蕡

江潭十月交，霜露萃郊原。卉木无留荣，百草日夜乾。

鸿雁鸣洲渚，猿狖悲空山。闺人念远道，抚节涕汍澜。

川梁一暌隔，魂梦夜不安。厚爱君讵知，新恩忘前欢。

忠诚不见白，剖心良独难。望望千里道，无由生羽翰。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。